Sandra Botica Brešan

Trg Eugena Kvaternika 10

10 000 Zagreb

Ministrici kulture Republike Hrvatske

gđi. Nini Obuljen Koržinek

**PREDMET:**  **Nelogičnosti u prijedlogu novog Zakona o audiovizualnim djelatnostima vezano uz status montažera av djela unutar Zakona o autorskim i srodnim pravima**

Poštovana gđo ministrice,

povod za pismo Vama je javna rasprava o nacrtu prijedloga novog Zakona o audiovizualnim djelatnostima gdje se u čl. 40., st. 1 i 2, koji reguliraju pitanja sprječavanja sukoba interesa, navodi kako glavni montažer ne može biti Ravnatelj Centra niti umjetnički savjetnik ukoliko sudjeluje u projektu koji se prijavljuje na javni poziv Centra. Ostalo društvo pobrojano u istim člancima čine glavni scenograf, kostimograf, slikar maski i glumac te koautori av djela prema ***Zakonu o autorskom pravu i srodnim pravima*** čl.116., st. 1 , a to su: glavni redatelj, autor scenarija, autor dijaloga, glavni snimatelj te skladatelj glazbe posebno skladane za korištenje u tom djelu. Nelogično je da jedna (montažeri) od tri temeljne umjetničke filmske profesije(režija, kamera, montaža) nije u navedenom Zakonu definirana kao koautor av djela. Takav nepravedan i neprimjeren status montažera unutar Zakona o autorskim pravima potječe još iz starog Zakona iz bivše države iz prošlog tisućljeća. Iako je, samo od 1991.godine, Zakon o autorskom pravu (danas Zakon o autorskom pravu i srodnim pravima) pretrpio 12 izmjena i dopuna status montažera ostao je isti!

Želje i nastojanja montažera da se to promjeni traju već nekoliko desetljeća. Pokušaji da redatelji podrže naša nastojanja nikada nisu urodila plodom jer su redatelji ili ignorirali naše molbe, ili se pozivali na spomenuti Zakon. Zadnji pokušaj da se očituju o ovom pitanju datira iz 2010.god., kada sam Upravnom Odboru Društva hrvatskih filmskih redatelja uputila pismo u kojem između ostalog molim: *Kao filmski montažer i pedagog, smatram da je ponovna evaluacija statusa montažera unutar ostvarivanja prava na autorstvo audio-vizualnih djela neophodna te se nadam da će redatelji, kao najbolji poznavatelji razmjera montažerskog doprinosa unutar stvaranja AV djela , ovaj put podržati inicijativu da se montažerima prizna autorstvo nad filmom kojeg montiraju.* Odgovor(?!) sam dobila od njihovog pravnog savjetnika u pisanom obliku kao nabrajanje članaka i zakona koji reguliraju to područje.

Obzirom da se u prijedlogu novog Zakona o av djelatnostima montažeri spominju kao sudionici u radu Centra i odlučivanju, smatram da bi trebalo napraviti i zakonski pomak u smislu izmjena Zakona o autorskim i srodnim pravima te konačno montažere uvrstiti u popis koautora av djela zato jer:

1. Montažeri su jedno od tri temeljna umjetnička filmska zanimanja za koja se već desetljećima školuju na Akademiji dramske umjetnosti. Studij Montaže pokrenut je na ADU 1969 godine, iste godine kad i studij Kamere ( kasnije Snimanja) i Filmske režije (Dramaturgija 1978, Produkcija 2000). *Studij filmske i televizijske montaže uveden je jer je montažna konstrukcija filma jedan od bitnih stvaralačkih vidova filma (proizvodnje filma i njegova doživljajna učinka), a zahtijeva posebno i visoko razvijene vještine, imaginativnost i znanje....*(Iz Elaborata o studijskom programu). Do danas su zvanje akademskog montažera na ADU dobile 164 osobe.

2. Nastavnci koji predaju montažu na ADU biraju se prema *Pravilniku o znanstvenim i umjetničkim* *područjima, poljima i granama*. U tom dokumentu, definiranom od strane Nacionalnog vijeća za znanost RH, evo gdje se nalazi montaža - 7.00. umjetničko područje, polje 7.02. Filmska umjetnost (filmske, elektroničke i medijske umjetnosti pokretnih slika), grane : 7.02.01 režija, 7.02.02. snimanje(filmsko i elektroničko), 7.02.03 filmska fotografija, **7.02.04.** **montaža**, 7.02.05 filmska dramaturgija i scenarij, 7.02.06 gluma, 7.02.07 animirani film(režija).Dakle, od svih grana unutar polja filmske umjetnosti, jedino montažeri (izuzev glumaca, ali oni djeluju na više polja) nemaju status koautora av djela. U postupku izbora u umjetničko- nastavna zvanja , nastavnici montaže prilažu i popis ostvarenih montaža filmskih djela, a koje se tretiraju kao umjetnički radovi na isti način kao što se nastavnicima filmske režije i filmskog snimanja valoriziraju režije, odnosno snimanja filmskih djela.

3. Od 1996. godine montažeri imaju mogućnost da, na temelju svog umjetničkog rada, ostvare pravo na mirovinsko i zdravstveno osiguranje prema *Zakonu o pravima samostalnih umjetnika i* *poticanju kulturnog i umjetničkog stvaralaštva*, članak 5., 6., 7. i 8. *U Pravilniku o načinu i uvjetima za* *priznavanje prava samostalnih umjetnika na uplatu obveznih doprinosa za mirovinsko i zdravstveno* *osiguranje iz sredstava proračuna Republike Hrvatske*, čl.19., koji se odnosi na Filmsko stvaralaštvo, navodi (uz filmske redatelje, scenariste, glumce, snimatelje) i montažere. Ovdje bih ponovno istaknula činjenicu da od svih nabrojenih umjetničkih filmskih struka jedino montažeri nemaju Zakonom o autorskim i srodnim pravima priznati status koautora filma. U članku 4. istog Pravilnika , koji regulira pravne pretpostavke za priznavanje prava, između ostalog stoji*:*  *U postupku priznavanja prava na uplatu doprinosa, Stručno povjerenstvo usvojit će zahtjev podnositelja ako ........ njegovo umjetničko stvaralaštvo i javno djelovanje po kvaliteti, originalnosti, kreativnosti i stručnom dostignuću predstavlja zamjetan doprinos hrvatskoj kulturi i umjetnosti.* Mnogi montažeri konzumiraju ovu zakonsku mogućnost pa se usudim pretpostaviti da svojom originalnošću, kreativnošću, radnim i stručnim kvalitetama doprinose hrvatskoj filmskoj umjetnosti barem u onolikoj mjeri da ih se stavi u rang snimatelja, pisaca dijaloga i ostalih koji imaju zakonski status koautora av djela.

4. Montažeri dobivaju osobne nagrade i priznanja za rad na av djelima. Američka filmska akademija dodjeljuje *Oscara* za montažu, Pula film festival dodjeljuje *Zlatnu arenu za montažu* a i među dobitnicima najviše državne nagrade *Vladimir Nazor za životno djelo u području filmske umjetnosti* nalaze se i dvije montažerke - Radojka Tanhofer(1993) i Tea Brunšmid(1997). Službeni portal Ministarstva kulture RH navodi slijedeće *: Nagrada za životno djelo dodjeljuje se istaknutim umjetnicima koji su svojim stvaralaštvom obilježili vrijeme u kojem su djelovali i čiji je stvaralački put zaokružen, a djela i ostvarenja ostaju trajno dobro Republike Hrvatske.* Gospođa Tanhofer je također i dobitnica Vjesnikove nagrade *Krešo Golik za životni doprinos filmskoj umjetnosti*(2008) te nagrade *Oktavijan* (2010) za životni doprinos filmskoj umjetnosti. Ako Povjerenstva za dodjelu nagrada prepoznaju doprinos nekog montažera ne samo na razini pojedinačnog av djela već i cijelog životnog puta, logično bi bilo da i dvije spomenute gospođe možemo zakonski tretirati kao koautore filmova koje su tijekom desetljeća radile!

5. Montažeri sudjeluju u radu Povjerenstava koja valoriziraju av projekte pristigle na natječaje kao i gotova djela za nagrade. Osobno sam četiri godine bila članica Filmskog umjetničkog vijeća pri Uredu za obrazovanje, kulturu i šport grada Zagreba. Mnogi montažeri sudjelovali su u radu HAVC-a kao povjerenici-savjetnici za igrane i dokumentarne filmove. Obzirom da sustav odlučivanja o financiranju i realizaciji av projekata po javnim pozivima zahtjeva određeni broj stručnih i sposobnih filmskih profesionalaca, logično je da i obrazovani montažeri sudjeluju u tome. Ali ako smo sposobni temeljem pristigle dokumentacije odlučivati o kvaliteti i potencijalima tuđih autorskih av projekata, zašto nemamo zakonsku potvrdu da isto tako možemo kao autori djelovati u sklopu vlastitih? Još bih dodala da je i ravnateljica *Hrvatske kinoteke* akademska montažerka, predstavnik RH u središnjem filmskom fondu *Euroimages* također je akademski montažer.

6. Na špicama filmova (uvodnim i završnim) montažeri su potpisani u okružju drugih autora koji imaju, po hrvatskom zakonu, status koautora djela. Scenaristi su obično potpisani na samom početku uvodne špice zbog logike početka procesa stvaralačkog rada av djela ili po onoj biblijskoj *U početku* *bijaše riječ,* redatelji su uvijek potpisani zadnji jer snose odgovornost za cijeli proces i kvalitetu djela pa *redatelj uvijek ima zadnju riječ u svemu*, producent je obično predzadnji jer proces kontrolira financijski i organizacijski. Ostaju još glumci, obično pri početku špice te snimatelj, odnosno direktor fotografije, kompozitor te kostimograf, scenograf i šminker. Ako pogledate špice hrvatskih ili stranih filmove, montažeri obično dolaze neposredno prije direktora fotografije i kompozitora ili između njih, što znači da bi im i zakonski status trebao biti isti!

7. Što je to uopće montaža? Teoretičar filma H. Turković definira montažu kao *stvaralački postupak* *izrade filma*. Redatelj S. Eisenstein kaže da je *Montaža uvijek jezik redatelja.* Montažerismatraju da je najbolja montaža ona koja se u filmu ne primjećuje . Kako onda možemo tražiti status autora filma ako se bavimo poslom koji je najbolji onda kad je neprimjetan ili kad nevidljivim jezikom redatelja pričamo njegovu priču? Mislim da se odgovor na ovo pitanje krije u engleskoj riječi za montažera a to je *film editor,* u hrvatskom se engl. riječ *editor* obično prevodi kao *urednik.* Montažeri uređuju film kako bi se uopće doživljavao kao djelo. U procesu višemjesečnog rada sve što je u filmu snimljeno prođe kroz naše ruke, oči, uši, misaone i intuitivne procese, perceptivne i emotivne filtere. Svaki kvadrat (1/24sek) finalne montaže filma rezultat je pomnog odabira u sadržaju, redosljedu i trajanju. Redatelj je također sudionik toga procesa i u odabiru montažnih varijanti ima zadnju riječ. Ali ako do kraja banaliziramo pitanje autorstva pojedinih poslova, zar ne kaže redatelj i direktoru fotografije kakav želi plan, rakurs i svjetlo, zar se ne dogovara s kompozitorom da u određenoj sceni želi tužnu ili pak veselu glazbu? Zar redatelj ne mijenja dijaloge a neke čak i izbaci iz filma ili promjeni redosljed scena iz scenarija i to u procesu montaže, dakle u suradnji i najčešće na prijedlog montažera? Film je kolektivno djelo koautora među koje svakako po pravdi i zaslugama spadaju i montažeri.

ZAKLJUČAK:

Zbog svega navedenog smatram da bi trebalo promjeniti čl.116., st 1 ***Zakona o autorskom pravu i*** ***srodnim pravima*** koji bi trebao glasiti:

Članak 116.

(1) Koautorima audiovizualnog djela smatraju se:

1. glavni redatelj,

2. autor scenarija,

3. autor dijaloga,

4. glavni snimatelj,

5. skladatelj glazbe posebno skladane za korištenje u tom dijelu,

**6. glavni montažer.**

Promjene su potrebne i u čl. 117***. Zakona o autorskom pravu i srodnim pravima*** koji bi trebao glasiti:

Članak 117.

Skladatelj glazbe, glavni crtač ili glavni animator koji se ne smatra koautorom audiovizualnog djela po odredbi iz članka 116. ovog Zakona, scenograf, kostimograf, slikar maski i drugi autori koji sudjeluju u stvaranju audiovizualnog djela imaju autorska prava na svojim individualnim doprinosima (autori doprinosa).

Srdačan pozdrav

Sandra Botica Brešan, akademska montažerka, red. prof. art.

U Zagrebu, 29.11.2017.